b'\n_START_ARTICLE_\nVidutinis dan\xc4\x8diasnapis\n_START_SECTION_\nI\xc5\xa1vaizda\n_START_PARAGRAPH_\nVidutinis dan\xc4\x8diasnapis yra ma\xc5\xbedaug did\xc5\xbeiosios anties dyd\xc5\xbeio. Jam b\xc5\xabdingas ilgas siauras snapas. Patino galva ir kaklo vir\xc5\xa1utin\xc4\x97 dalis juodi, \xc5\xbealsvo blizgesio. Pakau\xc5\xa1is su kuoduku. Kaklo apatin\xc4\x97 dalis, pagurklis, kr\xc5\xabtin\xc4\x97s \xc5\xa1onai ir jos priekin\xc4\x97 dalis geltoni, rusvo atspalvio su juodais ta\xc5\xa1keliais. Dalis nugaros ir pe\xc4\x8di\xc5\xb3 plunksn\xc5\xb3 juodos. Kita nugaros dalis ir antuodegis pilki su juodais smulkiais br\xc5\xabk\xc5\xa1neliais. Vidin\xc4\x97s pe\xc4\x8di\xc5\xb3, vidurin\xc4\x97s dengiamosios sparno plunksnos ir veidrod\xc4\x97lis balti. Pilvas baltas. Snapas ir kojos raudoni. Rainel\xc4\x97 raudonai geltona arba raudona._NEWLINE_Patel\xc4\x97s vir\xc5\xa1utin\xc4\x97 pus\xc4\x97 rusvai pilka. Galva ruda. Pagurklio ir k\xc5\xabno \xc5\xa1on\xc5\xb3 plunksnos \xc5\xa1viesesn\xc4\x97s, pilvas baltas. Per balt\xc4\x85 sparno d\xc4\x97m\xc4\x99 ir veidrod\xc4\x97l\xc4\xaf eina juoda juosta. Jaunikliai pana\xc5\xa1\xc5\xabs \xc4\xaf patel\xc4\x99, tik j\xc5\xb3 kuodukas trumpesnis, tamsiai pilkas.\n_START_SECTION_\nPaplitimas\n_START_PARAGRAPH_\nEurazijoje paplit\xc4\x99s nuo Jutlandijos, Skandinavijos iki Beringo, Ochotsko, Japon\xc5\xb3 j\xc5\xabros. \xc5\xa0iaur\xc4\x97je arealas siekia Barenco j\xc5\xabr\xc4\x85, Jamalo, Taimyro pusiasalius, Lenos, Kolymos \xc5\xbeiotis. \xc4\xae pietus paplit\xc4\x99s iki Am\xc5\xabro baseino, Baikalo, Kazachstano, Pe\xc4\x8dioros auk\xc5\xa1tupio, pietin\xc4\x97s Baltijos pakrant\xc4\x97s. Gyvena \xc5\xa0iaur\xc4\x97s Amerikoje, Grenlandijos, Islandijos, Brit\xc5\xb3 ir kitose salose._NEWLINE_\xc5\xbdiemoje \xc5\xa0iaur\xc4\x97s Amerikoje, Vakar\xc5\xb3 Europoje, Tolimuosiuose Rytuose, Vidur\xc5\xbeemio ir Juodosios j\xc5\xabros pakrant\xc4\x97se._NEWLINE_Lietuvoje aptinkamas per sezonin\xc4\x99 migracij\xc4\x85.\n_START_SECTION_\nBiologija\n_START_PARAGRAPH_\nPeri tundr\xc5\xb3 pae\xc5\xbeer\xc4\x97se, paupiuose, mi\xc5\xa1kingoje \xc5\xa1iaur\xc4\x97s juostoje. Apsistoja dideliuose, atviruose vandenyse, \xc5\xbeiemoja paj\xc5\xabryje, upi\xc5\xb3 \xc5\xbeiotyse, deltose. Plaukioja giliai nugrimzd\xc4\x99s \xc4\xaf vanden\xc4\xaf, gerai nardo._NEWLINE_Monogamas. \xc5\xa0iaur\xc4\x97s kra\xc5\xa1tuose lizd\xc4\x85 \xc4\xafsitaiso ply\xc5\xa1iuose tarp akmen\xc5\xb3, negiliuose pakran\xc4\x8di\xc5\xb3 urvuose, tundrose \xe2\x80\x93 kr\xc5\xabm\xc5\xb3 priedangoje. estijos paj\xc5\xabryje neretai peri dirbtiniuose urvuose. D\xc4\x97tyje b\xc5\xabna apie 9 kiau\xc5\xa1inius, kuri\xc5\xb3 svoris apie 70 gram\xc5\xb3. Jaunikliai labai l\xc4\x97tai auga._NEWLINE_Vidutinis dan\xc4\x8diasnapis med\xc5\xbeiodamas panardina galv\xc4\x85, ilgai tyrin\xc4\x97ja povandenin\xc4\xaf gyvenim\xc4\x85, o pasteb\xc4\x97t\xc4\x85 \xc5\xbeuv\xc4\xaf vaikosi tol, kol pagauna. Da\xc5\xbenai \xc5\xa1ie pauk\xc5\xa1\xc4\x8diai surengia kolektyvin\xc4\x99 \xc5\xbeuv\xc5\xb3 med\xc5\xbeiokl\xc4\x99: vejasi \xc5\xbeuvis viena kryptimi ir jas gaudo. Lesa varles, vabzd\xc5\xbeius, moliuskus ir kitus smulkius gyv\xc5\xabnus.'